દર્શકો તથા ક્રિટિક્સ દ્વારા વખણાયેલી અત્યંત ચર્ચાસ્પદ બનેલી ‘પીંક’ ફિલ્મનો સંવાદ ‘નો મીન્સ નો’ મહિલાઓની સુરક્ષા અને સલામતીના મુદ્દે શહેરમાં યોજાયેલા એક પરિસંવાદમાં પણ કેન્દ્રસ્થાને રહ્યો હતો. જેમાં હાઇકોર્ટના મહિલા જજો, નામાંકિત મહિલા ધારાશાસ્ત્રીઓ, શિક્ષણવિદ, મહિલા પોલીસ અધિકારી વગેરેની એક પેનલ ડિસ્કશનના અંતે એવી ફળશ્રુતિ સામે આવી હતી કે,‘મહિલાઓને સુરક્ષા અને સલામતી આપતાં કાયદા છે અને અનેક કાયદા આવશે. પરંતુ સંવેદનશીલ વકીલો, જજો અને તપાસ અધિકારીઓની પણ જરૂર છે. એનાથી પણ ઉપર જ્યાં સુધી મહિલાઓ પ્રત્યેની સમાજની માનસિકતા નહીં બદલાય અને સમાજ જાગૃત નહીં થાય ત્યાં સુધી બધું નિરર્થક છે. મહિલા, યુવતી કે છોકરી જ્યારે ‘ના’ કહે ત્યારે તેનું સન્માન કરવું જોઇએ અને જો કોઇ પણ વાત મહિલાના અધિકારો વિરૂદ્ધની હોય તો તેને પણ ‘ના’ કહેતાં શીખો.’